DTAC ดีดบวกกว่า 2% ขานรับข่าวดีศาลปกครองเพิกถอนคำสั่งคุ้มครอง กสท.
DTAC ดีดบวกกว่า 2% ขานรับศาลปกครองเพิกถอนคำสั่งคุ้มครอง กสท. ณ เวลา 10.12 น.อยู่ที่ 48.75 บาท บวก 1.00 บาท หรือ 2.09% มูลค่าการซื้อขาย 35.76 ล้านบาท ขณะที่ดัชนีหุ้นไทยโดยรวมลบ 0.39%
30 พ.ย. 2558

ผู้สื่อข่าวรายงานว่า ราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 10.12 น.อยู่ที่ 48.75 บาท บวก 1.00 บาท หรือ 2.09% มูลค่าการซื้อขาย  35.76 ล้านบาท  โดยเปิดตลาดที่ 48.25 บาท ต่ำสุดที่ 48.25 บาท สูงสุดที่ 49.00 บาท ขณะที่ดัชนีหุ้นไทยโดยรวมลบ 0.39%

โดยราคาหุ้นฟื้นตัวจากข่าวดีศาลปกครองสูงสุดได้มีคำสั่งให้เพิกถอนคำสั่งคุ้มครองชั่วคราวของศาลปกครองกลาง ตามที่ กสท โทรคมนาคมได้เคยยื่นคำร้องเพื่อขอให้มีคำสั่งห้ามมิให้ DTAC นำเสาและอุปกรณ์โทรคมนาคมโครงสร้างพื้นฐานไปให้ผู้ประกอบการ 2100 MHz รายอื่นร่วมใช้งาน และ DTAC ได้ยื่นอุทธรณ์คำสั่งดังกล่าวต่อศาลปกครองสูงสุด
ทั้งนี้เมื่อวันที่ 27 พฤศจิกายน 2558 ศาลปกครองสูงสุดได้มีคำสั่งให้เพิกถอนคำสั่งคุ้มครองชั่วคราวของศาลปกครองกลางดังกล่าวข้างต้นแล้ว โดยศาลปกครองสูงสุดเห็นว่าคำสั่งคุ้มครองชั่วคราวดังกล่าวไม่เป็นไปตามเงื่อนไขที่กฎหมายกำหนดและมีผลกระทบต่อประชาชนในวงกว้าง จึงมีคำสั่งให้กลับคำสั่งศาลปกครองกลาง ซึ่งมีผลเป็นการเพิกถอนคำสั่งคุ้มครองชั่วคราวของศาลปกครองกลาง คำสั่งศาลปกครองสูงสุดดังกล่าวเป็นคำสั่งที่ถึงที่สุดแล้ว และ กสท ไม่อาจอุทธรณ์โต้แย้งคำสั่งศาลปกครองสูงสุดดังกล่าวได้ ซึ่งเป็นการส่งเสริมให้อุตสาหกรรมมีการร่วมใช้โครงข่ายเป็นประโยชน์ต่อสาธารณะและประชาชนเป็นอย่างยิ่ง
 